Per Kaalund (S), 2003-01-23:
Fra Socialdemokratiets side vil jeg gerne sige, at det er en udmærket besvarelse, som justitsministeren har givet her i dag.
Med hensyn til forespørgslens indhold om det internationale politisamarbejde, som jo skulle beskrive både formål, landekreds, opbygning, forpligtelser og resultater, så ligger der jo for de fleste af de emner gode beskrivelser dels i det materiale, Folketinget og ministerierne har, dels er der i øvrigt på internettet ganske store og gode oplysninger om disse politisamarbejder, bl.a. om Interpol. Men vi erkender, at grænseoverskridende kriminalitet, ofte organiseret kriminalitet, desværre er i vækst og også i stærk vækst.
Det gælder økonomisk kriminalitet, narko, menneskesmugling, it, data, og hvad der ellers er af ting, som kriminalitetsfolkene, havde jeg nær sagt, beskæftiger sig med.
Der er meget at gøre på disse områder.
Bekæmpelsen af disse kriminalitetsformer er også vigtig, og derfor er det godt, at Danmark deltager med fuld styrke i det internationale samarbejde både i det nordiske, i Europol, i Schengensamarbejdet og i Interpol.
Med hensyn til udviklingen fremover ser vi helt klart, at det er Europol, der for vores vedkommende må være det bærende.
Der kommer nu 10 nye medlemmer i EU, og vi ved, at der har været ganske meget kriminalitet også i Øst- og Centraleuropa, og vi går ud fra, at også disse landes medlemskab af EU vil gøre, at vi kan sætte bekæmpelsen af kriminalitet betydelig mere i centrum.
Interpol er vi også medlem af.
Vi deltager selvfølgelig i det arbejde og har gjort det lige fra starten.
Der er jo som nævnt 180 lande, og der er også, som fru Elisabeth Arnold nævnte, blandt disse lande mange, som har styrer og samfundssystemer, som vi ikke bryder os om, og derfor skal man selvfølgelig være noget forsigtig med de oplysninger, man udveksler.
Vi er meget opmærksomme på, at sikkerheden i den behandling af oplysninger, som politiet foretager, skal være i top, og derfor er det væsentligt, at det er dansk lovgivning, der er gældende, dels hvad angår de informationer, vi modtager udefra, dels de informationer, som dansk politi giver fra sig til de internationale organisationer.
Med hensyn til kontrollen findes der jo i aftalerne forskellige styreorganer og kontrolmuligheder, men det er jo kendetegnende, at det fortrinsvis er politi- og justitsmyndigheder, der sidder repræsenteret i disse organer, mens den parlamentariske kontrol flere steder halter noget bagefter.
Jeg vil gerne medgive forespørgerne, at der er ting, der skal tages fat i her.
Nu er det sådan, at vores samarbejde i EU jo er et mellemstatligt samarbejde, og derfor kan Europa-Parlamentet som sådan ikke gå ind og være den politiske kontrolmyndighed
af dette.
Men der er ting i gang for at bedre på dette forhold.
Også under det danske formandskab blev disse ting drøftet, bl.a. spørgsmålet om, at Europols direktør kan møde op i Europa-Parlamentet og redegøre for disse ting, samtidig med at det overvejes - det har jo været refereret i Retsudvalget så sent som den 7. november sidste år - om man kan forestille sig nedsat et udvalg mellem Europa-Parlamentet og de nationale parlamenter til brug for en parlamentarisk kontrol af disse områder.
Denne parlamentariske kontrol anser vi for vigtig at få udbygget.
Vi imødeser også gerne en årlig redegørelse for disse opgaver, og vi kan fra Socialdemokratiets side støtte det forslag til vedtagelse, der er fremsat her.